ODBOR ZA KONTROLU SLUŽBI BEZBEDNOSTI USVOJIO IZVEŠTAJ O RADU BEZBEDNOSNO-INFORMATIVNE AGENCIJE

Odbor za kontrolu službi bezbednosti na Četvrtoj sednici održanoj 18. juna 2014. godine razmatrao je i usvojio Izveštaj o radu Bezbednosno-informativne agencije za period od 1. 10. 2013. godine do 31. 03. 2014. godine i razmotrio Izveštaj o nabavkama dobara, usluga i radova u periodu od 01.04.2013. godine do 31.12.2013. godine.

Izveštajima su obuhvaćene sve najznačajnije aktivnosti Agencije u izveštajnom periodu, koje na sveobuhvatan način oslikavaju rad Agencije i omogućavaju potpuno sagledavanje realizovanih aktivnosti i zadataka iz nadležnosti Agencije.

Naročito je istaknuta neophodnost donošenja novog normativnog okvira kojim će se urediti rad Bezbednosno-informativne agencije u skladu sa savremenim evropskim standardima i naglašena spremnost članova Odbora da se aktivno uključe u ove aktivnosti. Odbor se saglasio da je neophodno da Republika Srbija primenjuje rešenja kojima se doprinosi očuvanju nacionalne bezbednosti i kojima se službama bezbednosti omogućava da adekvatno odgovore na bezbednosne pretnje i rizike.

Odbor je pozitivno ocenio profesionalno postupanje i rad pripadnika Bezbednosno-informativne agencije u izveštajnom periodu i dao punu podršku Agenciji u ostvarivanju njenih prioritetnih zadataka na zaštiti bezbednosnih i drugih interesa Republike Srbije i njenih građana.